Doložka prednosti
medzinárodnej zmluvy pred zákonmi (čl. 7 ods. 5 ústavy)

1.	Gestor zmluvy: Ministerstvo dopravy, pôšt a telekomunikácií Slovenskej republiky

2.	Názov zmluvy: Protokol k Dohovoru o prepravnej zmluve v medzinárodnej cestnej nákladnej doprave (CMR), ktorý bol podpísaný 5. júla 1978 v Ženeve.

3.	Účel a predmet zmluvy a jeho úprava v právnom poriadku Slovenskej republiky:
Dohovor o prepravnej zmluve v medzinárodnej cestnej nákladnej doprave (CMR) jednotne upravuje sprievodnú dokumentáciu tovaru, zásady zodpovednosti dopravcu a postup pri uplatňovaní návrhov na náhradu škody. Protokol k Dohovoru CMR novelizuje článok 23 ods. 3 dohovoru. Dohovor sa dotýka ustanovení Obchodného zákonníka a Občianskeho zákonníka, ktoré upravujú uzatvorenie prepravnej zmluvy a zodpovednosť z jej plnenia.

4.	Priama úprava práv alebo povinností fyzických osôb alebo právnických osôb: 
      Dohovor CMR obsahuje právnu úpravu vzťahu medzi zmluvnými stranami, t. j. medzi odosielateľom a dopravcom, pričom niektoré ustanovenia sa týkajú aj príjemcu. Dohovor CMR v článkoch 2, 7, 11 - 18, 20 - 23, 25 - 32, 34 - 41 upravuje práva a povinnosti právnických alebo fyzických osôb.
   
5.   Úprava predmetu medzinárodnej zmluvy v práve ES/EÚ: 
Všetky členské štáty pristúpili k Dohovoru CMR. Dohovor CMR je v súlade s právom ES/EÚ. 

6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):  
      Dohovor je podľa článku 7 ods. 4 Ústavy SR medzinárodnou hospodárskou zmluvou všeobecnej povahy, a zároveň je medzinárodnou zmluvou, ktorá zakladá priamo práva a povinnosti fyzickým aj právnickým osobám, preto sa po jej podpise vyžaduje súhlas Národnej rady Slovenskej republiky. 
   
 7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi): 
      Dohovor CMR je podľa článku 7 ods. 5 Ústavy medzinárodnou mnohostrannou zmluvou, ktorá zakladá priamo práva a povinnosti fyzickým alebo právnickým osobám a na jej vykonanie nie je potrebný zákon, preto má prednosť pred zákonmi Slovenskej republiky. 

8.	Dosahy prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo zmeny z dôvodu duplicity): 
Na vykonávanie mnohostrannej medzinárodnej zmluvy nie je potrebné meniť, zrušiť ani prijať žiadne vnútroštátne právne predpisy alebo ich jednotlivé ustanovenia, ktorých sa medzinárodná zmluva týka. Dohovor sa dotýka ustanovení Obchodného zákonníka                    a Občianskeho zákonníka, ktoré upravujú uzatvorenie prepravnej zmluvy a zodpovednosť z jej plnenia.